Na web stranicama Općine Čavle objavljen je prijedlog Proračuna Općine Čavle za 2019. godinu te se poziva zainteresirana javnost na Savjetovanje o istom.

Rok za podnošenje prijedloga po Proračunu za 2019.godinu je do 3.prosinca 2018.godine. Prijedlozi se mogu dostaviti pisanim putem i na elektroničku adresu: dolores.buric@cavle.hr.

Izvješće o svim pristiglim, usvojenim ili odbijenim prijedlozima biti će objavljeno na web stranici Općine Čavle po završetku Savjetovanja.

Temeljem predloženog Proračuna za 2019. te predloženih izmjena i dopuna po provedenom Savjetovanju, sastaviti će se konačni prijedlog Proračun Općine Čavle za 2019.godinu i projekcije za 2020. i 2021. i isti uputiti na donošenje Općinskom vijeću Općine Čavle.

KLASA: 032‐01/18‐01/07

URBROJ:2170‐03‐18‐01‐01

Čavle, 9.studenog 2018.

**Obrazloženje uz prijedlog Proračuna Općine Čavle za 2019.**

Planiranje proračuna temelji se na Zakonu o proračunu, Pravilniku o proračunskim klasifikacijama, Pravilniku o proračunskom računovodstvu i računskom planu te Zakonu o fiskalnoj odgovornosti.

Vlada RH je u kolovozu 2018. usvojila smjernice ekonomske i fiskalne politike za trogodišnje razdoblje na temelju kojih su od strane Ministarstva financija sačinjene Upute za izradu proračuna JL(P)RS za 2019.-2021.

U skladu s odredbama Zakona o proračunu Općina Čavle izradila je uputu za izradu financijskog plana svom proračunskom korisniku - Dječjem vrtiću Čavlić.

U prijedlog Proračuna za 2019.godinu uključeni su svi prihodi i primici, rashodi i izdaci proračunskog korisnika Općine Čavle.

Prijedlog Proračuna za 2019.godinu sadrži kapitalne projekte kako slijedi:

* Modernizacija sustava javne rasvjete –zakonska obveza uvođenja energetski učinkovite javne rasvjete;
* nastavak revitalizacije Kaštela Grad Grobnik;
* nastavak radova na proširenju groblja Cernik i uređenje zaštitne ograde na groblju Grobnik;
* sanacija domova na Platku;
* nabavka komunalne opreme za odlaganje komunalnog otpada;
* RZ Soboli – komunalna infrastruktura;

PLAN PRIHODA I PRIMITAKA U PRIJEDLOGU PRORAČUNA ZA 2019.

Procijenjena visina prihoda i primitaka u 2019.godini iznosi: 35.859.000 kn. Plan prihoda i primitaka u 2019. godini je za 12,54% manji u odnosu na prethodnu godinu i to iz razloga manje planiranih primitaka od financijske imovine.

Naime, u 2018. godini primici od financijske imovine bili su planirani za 3.000.000 kn više nego što je to u 2019. godini i odnosili su se na dogradnju OŠ Čavle. U 2019. godini planira se ostvarivanje kredita od HBOR-a za kapitalni projekt rekonstrukcije sustava javne rasvjete. Naime, na javnoj raspravi je prijedlog Zakona o zaštiti od svjetlosnog onečišćenja koji bi se primjenjivao u 2019.godini a kojim se predlaže da su JLS obvezne uvesti energetski učinkovitu javnu rasvjetu.

Predviđeno smanjenje/povećanje prihoda evidentira se na podskupini:

633 – pomoći proračunu iz drugih proračuna. Smanjenje proizlazi iz manje planiranih kapitalnih pomoći iz županijskog i državnog proračuna za dogradnju škole, dok se povećanje planira iz državnog proračuna odnosno iz Ministarstva kulture po prijavljenim projektima za očuvanje Kaštela Grad Grobnik.

638 - pomoći temeljem prijenosa EU sredstava. Plan predviđa da će se iz Fonda za zaštitu okoliša i energetsku učinkovitost temeljem prijenosa EU sredstava ostvariti sredstava za nabavku komunalne opreme – spremnika za odlaganje otpada.

652 – prihodi po posebnim propisima. Planirano povećanje odnosi se na prihod od koji će se ostvariti od naknade za uređenje voda. Zakonska obveza jedinica lokalne samouprave je vršiti obračun i naplatu tog prihoda i to u ime i za račun Hrvatskih voda. Općina Čavle će ostvariti 10% prihoda koji se naplati od naknade za uređenje voda na našem području.

653 – komunalni doprinosi i naknade. Temeljem prijedloga Odluke o komunalnoj naknadi i Odluke o visini boda, planiran je rast prihoda u 2019. godini.

721 – prihodi od prodaje građevinskih objekata. Povećanje plana odnosi se na namjeru prodaje dvije stambene jedinice u novom naselju Mavrinci.

842 – primljeni krediti od kreditnih i financijskih institucija u javnom sektoru, planira se ostvarenje kredita HBOR-a a za rekonstrukciju sustava javne rasvjete.

PLAN RASHODA I IZDATAKA U POSEBNOM DIJELU PRORAČUNA

|  |  |  |  |  |
| --- | --- | --- | --- | --- |
| Raz. | Razdjel/Glava/Program | Proračun 2018. | Plan proračuna 2019. | 2018/2019 |
| **001** | **Predstavnička i izvršna tijela** | **1.385.000** | **1.373.000** | **99** |
|  | Općinsko vijeće | 580.100 | 557.500 | 96 |
|  | Ured načelnika | 805.500 | 815.500 | 101 |
| **002** | **Općinska uprava** | **39.614.400** | **34.486.000** | **87** |
|  | Djelatnost općinske uprave | 4.059.500 | 4.688.100 | 115 |
|  | Zaštita i spašavanje | 511.000 | 481.000 | 94 |
|  | Predškolski odgoj | 5.826.075 | 6.051.000 | 104 |
|  | Školstvo | 9.811.000 | 829.000 | 8 |
|  | Kultura | 1.434.200 | 1.701.900 | 119 |
|  | Knjižnica Čavle | 336.000 | 326.000 | 97 |
|  | Turizam | 498.000 | 290.000 | 58 |
|  | Sport | 4.017.425 | 3.787.000 | 94 |
|  | Razvoj civilnog društva | 205.000 | 195.000 | 95 |
|  | Održ. kom. infrastrukture | 3.960.000 | 5.120.000 | 129 |
|  | Potpore javnog prijevoza | 1.770.000 | 1.770.000 | 100 |
|  | Izgradnja kom. infrastrukture | 1.690.000 | 4.693.000 | 178 |
|  | Sufinanciranje KD | 1.285.000 | 1.285.000 | 100 |
|  | Gospodar. i zaštita potrošača | 2.491.200 | 1.618.000 | 65 |
|  | Socijalna skrb | 1.045.000 | 1.035.000 | 99 |
|  | Zdravstvena zaštita | 675.000 | 616.000 | 91 |
|  | **U k u p n o:** | **41.000.000** | **35.859.000** | **87** |

**Razdjel 001** – Predstavnička i izvršna tijela planirana su na istoj razini kao i prethodne godine. Do manjih promjena je došlo unutar Programa 1003 – Nacionalne manjine. Tijekom 2019. godine VSNM Općine Čavle više neće poslovati putem svojeg žiro računa već se sve zakonom propisane obveze isplaćuju direktno iz proračuna.

**Razdjel 002** – Upravna tijela. U odnosu na 2018.godinu planirano smanjenje rashoda i izdatka je 13% odnosno 5.128.400 kn. Promjene koje su utjecale na plan rashoda i izdataka u ovom razdjelu odnose se na slijedeće programe:

*Program 2001 – Djelatnost općinske uprave.*

* Plan rashoda predviđa povećanje mase plaća za rad općinske uprave, a iz razloga potrebe

zapošljavanja službenika u financijama i referenta za upravljanje poslovnim i stambenim prostorom. Razlog istom je povećanje obujma posla vezanog uz obvezu obračuna i naplate naknade za upravljanje vodama te odlazak službenika u mirovinu.

* Materijalni rashodi. Smanjenje rashoda za usluge odnosi se na objavu službenih akata a iz

razloga izdavanja vlastitog službenog glasila što je financijski povoljnije. Ostali nespomenuti rashodi poslovanja planiraju povećanje rashoda na ime nadoknade dijela naknade za eksproprirane nekretnine i dijela troškova nastalih u pravnom postupku koji su bili vođeni protiv Grada Rijeke i Općine Čavle (Usl-

781/12-19 i Usl-387/14-12). Budući da je Grad Rijeka u cijelosti izvršio isplatu po pravomoćno okončanim sporovima, Općina Čavle u obvezi je refundirati dio naknade i dio troškova Gradu Rijeci.

* Ulaganja u namještaj i imovinu. Planira se nabavka stroja za održavanje zelenih površina.
* Putem financijskog lizinga u 2019.godini potrebno je nabaviti dva osobna automobila za

potrebe općinske uprave budući da su postojeća prijevozna sredstva (Renault Kangoo i Dacia Sandero) u vrlo lošem stanju. Otplata se planira na 5 godina a predračunska vrijednost za dva nova prijevozna sredstva s uključenom kamatama i porezom na promet motornim vozilima iznosi 192.452,93 kn.

*Program 2002 – Zaštita i spašavanje.*

* Vatrogasna djelatnost ima male promjene u odnosu na 2018. godinu unutar svojih pozicija.

Planira se kapitalna donacija za nabavku vatrogasnog vozila za potrebe DVD Čavle.

*Program 2003 – Predškolski odgoj.*

U ovaj program uključeni su svi rashodi našeg proračunskog korisnika Dječjeg vrtića Čavlić a temeljem dostavljenog Financijskog plana za 2019. i projekcije za 2020.-2021. godinu.

* Rashodi za zaposlene rastu za 5% iz razloga zapošljavanja novih djelatnika vrtića tijekom

2018. godine.

* Ostali rashodi poslovanja vrtića planirani u 2019. godini su neznatno veći i to za 2% a iz

razloga angažiranja stručne osobe izvan radnog odnosa - defektologa.

*Program 2004 – Školstvo.*

Smanjenje koje je planirano u ovom programu iznosi 92% a zbog završetka dogradnje OŠ Čavle u rujnu 2018. godine. Vezano uz dogradnju škole u 2019.godini ostaje planirana interkalarna kamata po kreditu korištenom do kraja 2018.godini, prva rata kredita dospijeva 31.3.2020. godine.

Ostale aktivnosti u ovom programu su na razini 2018. godine osim planiranih sredstava za

stipendije koja rastu za 7%.

*Program 2005 – Kultura.*

Potpore udrugama u kulturi planiraju na istoj razini kao i u 2018.godini.

Planirana sredstva za kulturu u 2019.godini za 19% su veća u odnosu na 2018.godinu. Razlog povećanja je nastavak radova na Kaštelu Grad Grobnik. Naime, u planu je izrada projektne dokumentacije uređenja okrugle dvorane u Kaštelu te sanacija južne kule – Kula sv. Jelene zajedno s konzervatorsko-restauratorskim radovima na kamenim portalima. Ovi projekti prijavljeni su i na natječaj Ministarstva kulture za program zaštite i očuvanja nepokretnih kulturnih dobara, te su temeljem prijava planirane kapitalne pomoći iz državnog proračuna.

Projekt 27 susjedstava preuzima Turistička zajednica Čavle, stoga se i financiranje projekta prenosi na TZ Čavle.

U 2019.godini proračunska sredstva planirana za TZ Čavle manja su za 18%. Razlog istom je smanjenje broja zaposlenih.

Ulaganja u domove na Platku planiraju se i u slijedećoj godini a odnose se na uređenje (hidroizolaciju) terase Velikog doma te radovi na međukatnoj konstrukciji na Malom domu na Platku.

Temeljem potreba i planiranih akcija, ostale aktivnosti u kulturi su neznatno manje planirane.

*Program 2008 – Sport.*

Visina potpora udrugama u sportu za 2019. planirana je kao i u 2018. godini. Smanjenje se predlaže na tekućim donacijama za posebne programe sporta odnosno dodjeli sredstava udrugama civilnog društva i to za 62%.

Održavanje sportskih objekata Boćarskog doma Hrastenica i Dvorane Mavrinci se u 2019. ne mijenja. Promjena se planira na investicijskom održavanju SRC Mavrinci i to za 82% manje planiranih sredstava nego u 2018. godini. Za 2019.godinu ne predviđaju se veći zahvati na tom objektu. Za 2019.godinu povećava se plan na kapitalnom projektu Objekt NK Grobničan – Mehana a zbog potrebe izmjene krova na objektu Mehana.

Novi kapitalni projekt koji se predviđa u 2019. godini je i uređenje sportskog igrališta Jama. Uređenje se planira prijaviti u sklopu natječaja LAG Vinodol, mjera 7.4.1.

Otplata kredita za izgradnju Dvorane Mavrinci planira se i u 2019.godini. Kredit se plaća kvartalno i dospijeva 31.12.2019.godine.

*Program 2010 – Održavanje komunalne infrastrukture.*

Plan u 2019. godini za financiranje ovog programa je za 29% veći nego u 2018.godini. Planirano povećanje odnosi se na zakonsku obvezu nabavke komunalne opreme – spremnika za odlaganje otpada, koji će se djelomično financirati iz sredstava Fonda za zaštitu okoliša i energetsku učinkovitost a djelomično iz cijene komunalne usluge KD Čistoća. Povećanje plana je i u aktivnosti održavanje javnih objekta, jer se u 2019.godini planira nabavka autobusne čekaonice u Zastenicama.

Planirano smanjenje u ovom programu planira se na održavanju nerazvrstanih cesta i prometne signalizacije.

*Program 2012 – Izgradnja objekata komunalne infrastrukture.*

Ovaj program planira se za 3.003.000 kn ili 78% više nego u 2018. godini. Naime, u 2019.godini nastavljaju se radovi na proširenju groblja Cernik, planira se zakonom propisana rekonstrukcija sustava javne rasvjete koja bi se financirala iz kredita HBOR-a.

Obnova dječjih igrališta i projekt E-županija angažira manje sredstava u 2019.godini.

Plan raste na projektu Groblje Grobnik budući da je potrebno u starom dijelu groblja postaviti zaštitnu ogradu.

*Program 2014* - *Gospodarstvo i zaštita potrošača.*

U odnosu na 2018.godinu ovaj se program planira za 35% manje u odnosu na 2018.godinu. Na takvo smanjenje utjecale su slijedeće aktivnosti:

* dogradnja baze podataka GIS iz razloga što u 2019.godini ne bi trebala postojati potreba

za dogradnjom budući da je značajan dio posla izvršen tijekom 2018.godine,

* ulaganja u radne zone u 2019.godini angažira 40% sredstava manje u odnosu na 2018. god.

Naime, smanjuju se sredstva za otkup zemljišta u RZ Soboli i ulaganja u RZ Gorica. Tijekom 2018. djelomično su se riješili imovinsko pravni odnosi vezani za zemljište u RZ Soboli, a ulaganje u RZ Gorica moći će započeti tek po rješavanju suvlasništva s RH. Povećanje se planira za RZ K1 (Cernik-Mavrinaci) budući da je potrebno izraditi glavni projekt ceste u toj zoni.

Ostale aktivnosti u tom programu tijekom 2019.godine se nastavljaju ali u nešto manjem obimu nego u 2018.godini.

*Program 2015 – Socijalna skrb i Program 2016 – Zdravstvena zaštita*

Plan za izvršenje tih programa na razini je 2018.godini. Namjera je bila zadržati postavljene standarde u socijalnoj zaštiti i zdravstvenoj skrbi.

Temeljem Zakona o zaštiti životinja dužni smo osigurati kvalitetnu provedbu mjera vezanih za zaštitu životinja, odnosno informirati građane o obvezama skrbnika pasa, kontrolirati mikročipiranje, osigurati sklonište za napuštene životinje i sl. Te aktivnosti djelomično obavlja komunalni redar, a djelomično su ugovorene kroz veterinarske usluge a planira još dodatnih 2.000 kn više za eventualne ostale usluge vezane uz zaštitu životinja.

Smanjenje plana je nastalo na sponzorstvima u zdravstvu budući da se u 2019.godine ne planira donacija KBC-u Rijeka jer je ista izvršena u 2018.godini.

Ovaj prijedlog Proračuna za 2019. sadrži i usporedbu sa II. izmjenama i dopunama Proračuna Općine Čavle za 2018.godinu, i daje se na savjetovanje na trećoj razini računskog plana.

Sve prijedloge ili sugestije dostaviti Upravnom odjelu do 3.prosinca 2018. kako bi se mogao sačiniti konačni prijedlog proračuna.

Općinska načelnica Općina Čavle

Čavle, 9. studenog 2018. Ivana Cvitan Polić, mag.cult.